Leah verklap agter-die-skerms-staaltjies oor 'Boer soek 'n vrou' | Maroela Media
Leah geniet haarself gate uit op boer André se plaas. (Foto: Verskaf)
Verlede week het kykers van die 11de reeks van die kykNET-werklikheidsprogram Boer soek 'n vrou en die tien nuwe boere vir die eerste keer kennis gemaak met die nuwe aanbieder van die reeks, die gewilde sangeres en aktrise Leah.
Terwyl die loodsepisode daaraan gewy was om die tien boere – Frikkie (28), Toanette (23), Schalk (26), Rèan (26), Marx (24), Johan (30), Duncan (26), Cassie (28), Byron (28) en André (35) – en die nuwe aanbieder van nader te aanskou, is daar 'n hele rits prettighede agter die skerms wat kykers misloop.
Leah het 'n paar snaakse staaltjies met Maroela Media gedeel. "Ek het tydens 'n onderhoud met Marx op sy plaas teen 'n draad vasgestap en 'n hele klos van my hare het agtergebly," lag sy.
"Toe ek vir Duncan die eerste keer moes groet, het ek uit die kar gespring en daar val my mikrofoonpak heeltemal uit! Ek moes net so omdraai en terug in die kar klim, net om hom weer te moes groet."
Op Toanette se plaas het 'n steeks donkie en 'n mak vlakvark vir groot konsternasie gesorg. "Die donkie wou ewe skielik ook in die skoot wees en het geweier om te loop. Ons moes redelik lank wag voordat sy besluit het sy het genoeg van die kameras gehad!
"Die vlakvark het 'n paar keer teen die kamera se driepoot vasgeloop of net daarteen gaan lê. Hy was nogal groot!" onthou Leah.
En dan die snaaksste ding wat gebeur het: "'n Bees op Johan se plaas het sy 'besigheid' gedoen terwyl ons geskiet het en só lekker sy stert geswaai dat van sy 'besigheid' op my klere en gesig beland het. Maar ag, dis mos die plaas!" lag sy.
Skakel elke Donderdag om 20:00 in op DStv-kanaal 144 vir 'n nuwe episode van Boer soek 'n vrou.
Só naby, maar tog só ver vir Proteas in lopiefees
Dit het skaars begin en dit is interessant. Ek hoop net die Tannies wat dit so haat bly weg en kyk nie skelm dat hul tone omkrul van lekkerkry nie.
Ek hoop die een gaan so interessant soos Minkie vd Westhuizen s'n wees.
Lea lyk nogals of sy van die plaas af kan kom, want sy lyk so gemaklik tussen die diere en implemente.